তাঁর ছেলেকে নিয়েই কেন্দ্রীয় সরকারের সঙ্গে চরম সংঘাতে নেমেছেন বাংলার মুখ্যমন্ত্রী মমতা বন্দ্যোপাধ্যায়। কলকাতার পুলিশ কমিশনারের মা মুন্নিদেবী গুপ্তর অবশ্য দাবি, তাঁর ছেলে কোনও ভুল করতে পারে না। সে রাজনীতিরই শিকার। 
উত্তর প্রদেশের সম্বল জেলার চাঁদৌসিতে থাকেন রাজীব কুমারের মা। রবিবার সন্ধেতেই ছেলের কলকাতার বাড়িতে সিবিআই-এর হানা দেওয়ার কথা টিভি দেখে জানতে পারেন তিনি। এই ঘটনাকে কেন্দ্র করে মুখ্যমন্ত্রী যে রাজীবের পাশে দাঁড়িয়ে ধরনায় বসেছেন তাও জানেন মুন্নিদেবী। 

এই বিষয়ে অন্যান্য খবর

মমতা ধরনায়, অভিষেক কোথায়, নিখোঁজ তত্ত্ব নিয়ে প্রশ্ন অধীরের, দেখুন ভিডিও


ছেলের পাশে দাঁড়িয়ে সর্বভারতীয় কয়েকটি সংবাদমাধ্যমে তিনি বলেছেন, ‘‘আমার ছেলে কোনও ভুল কাজ করতে পারে না। ও রাজনৈতিক প্রতিহিংসার শিকার। যেহেতু ও আইনের বিরুদ্ধে গিয়ে কিছু করেনি, তাই পশ্চিমবঙ্গের মুখ্যমন্ত্রী ওর পাশে দাঁড়িয়েছেন। হতে পারে পশ্চিমবঙ্গের পুলিশ উত্তর প্রদেশের মুখ্যমন্ত্রী যোগী আদিত্যনাথের হেলিকপ্টার নামার অনুমতি দেয়নি, সেই কারণেই আমার ছেলেকে নিশানা করা হচ্ছে।’’ ৭৯ বছরের বৃদ্ধা মুন্নিদেবীর দৃঢ় বিশ্বাস, তাঁর ছেলে একজন সৎ অফিসার। ফলে, সে আইনবিরুদ্ধ কিছুই করবে না।
রাজীবের বাড়িতে সিবিআই হানার খবর পেয়েই সুরাত থেকে তাঁর ভাই উত্তর প্রদেশের বাড়িতে ফিরে আসেন। রবিবার রাতে অবশ্য ফোনে রাজীব তাঁদের জানান, চিন্তার কিছু নেই। রাজীবের মা জানিয়েছেন, দু’ বছর আগে শেষবার উত্তর প্রদেশের বাড়িতে গিয়েছিলেন রাজীব। রবিবার সিবিআই হানার পরে ছেলের সঙ্গে ফোনে কথা হয় মুন্নিদেবীর। সোমবারও কথা হয়েছে। প্রত্যেকবারই মাকে চিন্তা করতে বারণ করেছেন কলকাতার নগরপাল।